Vir 'n gesonde en gebalanseerde spiritualiteit ... PB3.5 Home - Slider
Vir 'n gesonde en gebalanseerde spiritualiteit ... PB3.5
Posted by thePLAN diePLAN on June 18, 2017 at 8:10 AM
•	PB3.5 Vir 'n gesonde en gebalanseerde spiritualiteit is dit noodsaaklik om God te aanbid, doelgerig te bid, diep na te dink (mediteer) oor God se Woord en te gehoorsaam.
•	Deel 5.18 Spiritualiteit – bl. 69-90.
•	Week 4 God se mense praat met Hom – bl. 53-72
•	Week 5 God praat met sy mense – bl. 75-92
Ef. 1:15-23; 5:6-20; 6:18
Die brief van Paulus aan die Efesiërs (wat heelwaarskynlik 'n omsendbrief aan gemeentes was), omvat in sy geheel alle aspekte wat pas by ware gemeentewees, kenmerke wat eie is aan die gemeente as liggaam van Christus. Die brief word in twee hoofdele verdeel. Die eerste hoofdeel: lof aan God wat ons gered het (1:3-3:21) en die tweede hoofdeel: vermanings gegrond op die eerste hoofdeel en ook toepaslike teologiese uiteensettings (4:1-6:20).
Hy begin met 'n lofuiting (1:3) deur redes daarvoor en wat weer lei tot drie verdere lofuitings en die redes daarvoor. Die wonder van al hierdie waarhede wat tot lof aanleiding gee, behoort die kerk van vandag ook te beweeg om in aanbidding en lof voor God te buig. Soos dit sy gebruik was in bykans al sy ander briewe, speel voorbidding en gebed 'n belangrike rol hier. Die inhoud van sy danksegging en voorbidding, is 'n goeie en duidelike aanduiding van waarom dit ten diepste in 'n gemeente van Jesus Christus moet gaan (1:13-21; 3:14-19). Die hoofdeel word met 'n treffende loflied afgesluit. Vanaf 2:1 tot 3:13 gee hy 'n meer teologiese omskrywing van God se verlossingsplan wat aan die lesers as christengelowiges, uit beide die Jodedom en die heidendom, hulle posisie in Christus verduidelik.
Die tweede hoofdeel raak meer prakties en het baie duidelike vermanings oor hulle lewe in 'n heidense samelewing. Met die ou sondige lewe moet gebreek word en in die nuwe lewe moet waarlik geleef word (4;17-24; 5:3-5). Die vermanings wat vanaf 4:25 tot 5:2 en 5:21- 6:9 volg, raak die belangrike saak van gesonde verhoudings aan. Vir hulle getuienis in die heidense omgewing is dit belangrik. Daarom dat hy in 5:6-17 klem lê op hulle lewe as mense van die lig in die duisternis. 'n Baie belangrike deel van sy lys van vermanings is in 5:15-20. Die gelowige het 'n verantwoordelikheid om baie versigtig in 'n goddelose tyd te lewe. As verstandiges en nie as onverstandiges nie, moet geleef word. Na die wil van God moet gesoek word. Hulle het nog nie die Bybel gehad soos ons nie, en so 'n soeke sou baie van hulle gevra het. Die rol van die Gees sou hierin 'n belangrike rol speel. Daarom die oproep om hulle te laat vervul word met die Gees. Dit sal uiteindelik uitloop op sang – psalms, lofsange en geestelike liedere. Dat dit nie maklik is om staande te bly nie, wys die apostel op die werklikheid van die stryd teen die bose magte en hulle teenvoeter met 'n besondere en effektiewe wapenrusting. Daarmee saam gaan die rol van gebed in die lewe van die gemeente. In die geheel gesien, gee die apostel vir die leser 'n duidelike aanduiding van 'n gesonde gemeentelewe deur op beide die positiewe en die negatiewe te wys.
Alhoewel die konteks van die Efesiërbrief op die oog af baie verskil van dié van ons huidige omstandighede, kom die toepaslikheid daarvan maklik deur na die situasie van die hede. Die teologiese fundering en die toepassing daarvan in hulle omstandighede, verskil nie van vandag nie. Dit is merendeels geestelike waarhede wat eweneens van toepassing is op vandag. Die klem op die soeke na die wil van God in 'n goddelose wêreld, is vandag net so relevant. Die kenmerke van die wêreld is in beginsel maar dieselfde, dit het net ander name. Sonde bly sonde.
In die lig van die tema waaronder die preek gemaak moet word, kan die volgende lyne na vandag deurgetrek word. Die klem op die oproepe tot lof en die redes daarvoor soos in 1:3-14 en daarby wat in 5:19-20 oor sang en danksegging in die gemeente gesê word, is uiteraard is 'n genoegsame aanduiding van wat in die plaaslike gemeente gedoen kan word, veral t.o.v. die inhoud. En wat nadenke (meditasie) oor die Woord betref, is hier oorgenoeg stof tot nadenke. Hoofstuk 1 bied wonderlike stof oor die fundering van ons kindskap en verlossing in Christus. En dan byvoorbeeld die gedeeltes oor die onderlinge verhoudings. Voeg hierby die voorbeelde van en klem op die gebed. Wat die werklikheid van die bose betref en die stryd waarin gelowiges staan, toegerus met uitsonderlike wapenrusting, moet nie misgekyk word nie. As daar dus gesoek word na hoe die aard en praktyk van 'n gesonde en gebalanseerde spiritualiteit moet lyk, dan is hier oorgenoeg riglyne.
TEMA: Gesonde en gebalanseerde spiritualiteit volgens die Efesiërbrief.
TEKS: Efesiërs 1: 3-14; 3:4-21; 5:6-20; 6:18-20.
Gemeentewees is nie maar net sommer 'n gewone saak nie. Om as gemeente van Jesus Christus in hierdie wêreld met al sy goddeloosheid te leef, is nie maar iets wat ligtelik opgeneem kan word nie. Daar is gewoon te veel ter sprake en ook op die spel. In die gemeente gaan dit om God se besonder en unieke mense wat deur Hom uitverkies en afgesonder is om heilig en onberispelik sy getuies hier op aarde te wees. Daarom dat Paulus soveel klem lê op die identiteit van die gemeente in haar verskillende gestaltes wat hom elke keer tot lof inspireer. As hulle weet wie en wat hulle is en wat God van hulle verwag, kan hulle waarlik tot sy eer in hulle besondere omstandighede lewe. Dit laat mens wonder wat sou die boodskap vir julle as 'n gemeente van Jesus Christus in 2015 wees ten einde 'n gesonde en gebalanseerde spiritualiteit te kan uitleef?
•	Doen nadenke oor julle identiteit in Christus
Hoe sou julle as gemeente en jy as individuele gelowige julleself beskryf – sonder dat jy eers die Efesiërs gelees het? Wanneer jy dan daarna lees wat deur die apostel hier geskryf is oor die besondere kenmerke van 'n gelowige, hoe vergelyk jou beskrywing met wat in Efesiërs staan? In die lewe van die dag is die meeste van ons seker dat ons onsself ken. Nou kan dit gebeur dat in 'n gesprek met iemand anders of deur een of ander gebeure, ons dinge in onsself raaksien waarvan ons nie bewus was nie. Wanneer ons onsself blootstel aan die ondersoekende werk van die Woord van God deur sy Gees, sal ons altyd weer iets ontdek aangaande onsself, nie net wat kortkom in ons geestelike mondering nie, maar ook, en dit is so noodsaaklik, oor wie God is en wie en wat Hy van ons as gelowiges gemaak het. Lees maar wat in Efesiërs 1 geskryf staan. Om dit werklik joune te maak, sal vra dat jy jouself sal afsonder om daaroor na te dink, te mediteer. (Die prediker kan hier enkele gedagtes uit hierdie gedeelte neem om die wonder van ons identiteit in besonderhede te beskryf).
•	Loof en dank God vir jou identiteit in Christus
Wie werklik besef dat hy verlos is van sondeskuld, dat hy kind van God is en deel het aan die volk van God, kan nie anders as om Hom te loof en met danksegging te aanbid nie. Kyk maar hoe die beskrywing van die verskillende aspekte van die uitverkorenes, soos aan die begin van die hoofstuk uitgespel is, telkens lei tot 'n lofuiting. Hoe werk dit in jou lewe? En in diè van die gemeente? Besing jy (julle) genoeg die grootheid, liefde en genade van God vanweë wie jy (julle) is? In 5:18-20 moedig die apostel sy lesers op 'n treffende manier aan: … en sing onder mekaar psalms, lofsange en ander geestelike liedere, en dan voeg hy 'n belangrike ding by: sing met julle hele hart tot eer van die Here. Hoe lyk dit met jou? Is jy met jou hart in jou verhouding tot God?
Daar sit egter iets agter hierdie uiting in sang. Dit kom nie van die oormatige gebruik van sterk drank nie, maar deur die werk van die Gees. Dit is een ding om alles te weet van jou identiteit as gelowige, maar dit is 'n ander ding om werklik daardeur aangegryp te wees – iets wat van die Gees se werk afhanklik is. Daarom Paulus se opdrag: Laat die Gees julle vervul. Laat m.a.w. die Gees toe om jou hele lewe te beheer (vgl. Gal. 5:16,18 ). (Die prediker kan oor die vervulling met die Gees moontlik uitbrei – dit is egter 'n onderwerp op sy eie.)
•	Soek daarna om te doen wat die Here wil
In 'n deurmekaar wêreld soos wat ons dit vandag beleef, het 'n mens duidelike leiding nodig. Jy wil weet wat die beste en regte ding is om te doen. Die gelowiges in Efese het in 'n goddelose tyd gelewe. Om daarbinne as gelowige te leef, vra vir duidelike onderskeidingsvermoë. Paulus sluit aan by hulle omstandighede met 'n waarskuwing om soos verstandige mense versigtig te leef (5:15). Wanneer hy hulle beveel om die beste van elke geleentheid te maak, druk hy op 'n uiters belangrike punt. Hulle moet lewe, en soos hy dit in 4:23,24 stel, moet hulle gees en gedagtes nuut word en moet hulle as nuwe mense lewe wat as die beeld van God geskep is: lewe volkome volgens die wil van God en wees heilig. So stel hy dit in alle erns.
Hiervolgens is dit duidelik dat om as nuwe mens in hierdie goddelose wêreld te leef, dit nodig is om dit volgens die wil van God te doen. Daarom sy oproep om die beste van elke geleentheid te maak en dat die wil van God gesoek en gedoen moet word. Hoe die wil gesoek moet word, is nie duidelik nie. Dit sou o.a. binne die raamwerk van hierdie brief in die lering wat Paulus met hulle gedoen het, gesoek moet word. Die rol van die Gees en sy vervulling van die gelowiges is natuurlik die voorveronderstelling. Onder sy leiding kan dit gebeur.
Vir ons vandag in ons leefwêreld het ons God se Woord wat vir ons die wil van God bekend maak... Ook weer hier geld die verantwoordelike en biddende studie en nadenke oor die woord en daarby die gehoorsame doen. Daarsonder kom jy nêrens.
•	Doen dit alles met doelgerigte gebed
Om te bid , is om aan God 'n plek te gee in jou lewe. Om met Hom in gesprek te tree oor die lewe. Omgang met en nadenke oor die Woord en leiding van die Gees, help jou om in die praktyk van die lewe sinvol tot eer van God te funksioneer. Daarom pas Paulus se vermaning aan die einde van die brief so goed by alles wat hy vroeër geskryf het: Doen dit alles biddend en smeek God by elke geleentheid deur die Gees (6:18-20). Hy is meer doelgerig wanneer hy sê dat hulle waaksaam moet wees, m.a.w. hulle oë en ore moet oophou vir bedreigings en dan gedurig bid vir al die gelowiges. Hoe nodig is dit nie in 'n gemeente nie! Wanneer ons die belange van ander en by name die medegelowiges as God se mense, op die hart dra, dan sal en moet ons bid. Treffend is die versoek dat ook vir hom gebid moet word. Om watter rede? Omdat dit nodig is dat God hom die woorde sal gee om, wanneer hy preek, hy die geheimenis van die evangelie met vrymoedigheid kan bekend maak. Hy is dit opgelê, daarom moet hy dit verkondig. Hoe noodsaaklik is dit nie in gemeentes nie. Soos Paulus het elke prediker ernstige en doelgerigte voorbidding nodig. Hy of sy is immers namens jou by God gedurende die voorbereiding van die preek om te hoor wat Hy vir die gemeente wil sê om dit dan weer aan die gemeente oor te dra. Wat 'n geweldige verantwoordelikheid!!
Ons kan nie gemeente van Jesus Christus wees as daar nie 'n soort spiritualiteit bestaan waar gebed 'n wesenlike deel van is nie. Dit vra dus ook aan jou (julle) watter rol gebed in sy wye omvang, in jou lewe speel.
Geen christengelowige kan 'n gesonde en gebalanseerde spiritualiteit ontwikkel sonder dat omgang met God se Woord deel is van sy of haar lewe van elke dag in 'n samelewing waar God nie meer 'n plek gegun word nie. Die Efesiërbrief is so 'n veelsydige geskrif waar die soeke na die wil van God as belangrik beskou word. Wat daarin vir ons voorgehou word, raak die meeste aspekte van ons lewe voor en met God in hierdie wêreld. Deur in die dieptes daarvan te delf, maak dit die weg van God na jou toe oop en joune na Hom toe. Hoe dieper jy delf, hoe meer maak dit aanbidding en lof in jou wakker en hoe meer skud jy af wat nie tuis hoort in jou lewe met God nie.